Výzva

     My učitelia Gymnázia v Púchove vyjadrujeme rozhorčenie a nespokojnosť s doterajším vývojom vyjednávaní s vládou SR a s postojom OZPŠaV, ktorý považujeme za sofistikovaný  ústup s cieľom postupne utlmovať protestné  nálady a oprávnené požiadavky drvivej väčšiny učiteľov na Slovensku.

     „Adventnú“ nerozhodnosť predstaviteľov školských odborov hodnotíme ako zbabelosť a zradu východzích pozícií. Ak chceme mať naozaj pokojné a radostné Vianoce, nesmieme ustúpiť. Ponuku vlády považujeme za smiešnu a dehonestujúcu, lebo potvrdzuje trvalé ignorovanie a podceňovanie školstva a učiteľov. Zastavme zavádzanie verejnosti, nazývajme veci pravými menami: smiešne navýšenie platov o 10% je vlastne len odloženou valorizáciou a kríza, podľa nás, je tu už viac ako 20 rokov! A koľko rokov ešte bude?
     Z týchto dôvodov ZOOZ pri Gymnáziu Púchov sa na základe súhlasu všetkých pedagogických i nepedagogických zamestnancov rozhodla pokračovať v prerušenom ostrom štrajku 7. 12. 2012 – zajtra sa na našej škole nebude vyučovať! V pondelok 10. 12. 2012 vyjadríme našu nespokojnosť protestným zhromaždením v Bratislave priamo pred Úradom vlády SR.

     Vyzývame všetkých učiteľov na celom Slovensku, aby nerezignovali, nedali sa pomýliť planými prísľubmi, pripojili sa k našej výzve a prišli v pondelok o 11.55 hod. pred úrad vlády! Štafetový štrajk v popoludňajších hodinách  na budúci týždeň je len slabou útechou, ak nie kamuflážou.  Štrajkovať v januári po schválení štátneho rozpočtu by bolo komické a zbytočné!

     Mocní nikdy neboli schopní počuť tiché hlasy, vždy ignorovali  naše požiadavky. Nedopusťme, aby sa nám napokon naši vlastní žiaci vysmiali!

